《鄖乡舟中睡觉书怀》
宋代·刘学箕

晴空扬沙春茫茫，柳絮匝岸东风狂。
篷窗两畔高插起，收拾万风供吟章。
眼中物物尽诗料，应接不暇劳迎将。
睡魔欺人晴昼长，垣腹一枕追羲皇。
醒来意兴难说似，石鼎细味煎茶香。
江花无情为谁芳，江草绿嫩肥牛羊。
瀰瀰渺渺水曲折，远远近近山低昂。
各怀邂逅良未恶，隐几抱膝聊徜徉。
故人念我天一方，我亦千里遥想望。
相思用情何日了，带园宽剩羞东阳。
不如且理文字五千卷，搜吟拄腹撑枯肠。

作者简介：刘学箕，生卒年均不详（约公元1192年前后，即宋光宗绍熙时期在世），字习之，崇安（今福建武夷山市）人，刘子恽之孙。生平未仕，但游历颇广，曾“游襄汉，经蜀都，寄湖浙，历览名山大川，取友于天下”（本集陈以庄跋）。